Komisijos Reglamentas (EB) Nr. 2151/2003
2003 m. gruodžio 16 d.
iš dalies keičiantis Europos Parlamento ir Tarybos reglamentą (EB) Nr. 2195/2002 dėl bendro viešųjų pirkimų žodyno (BVPŽ)
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. lapkričio 5 d. Europos Parlamento ir Tarybos reglamentą (EB) Nr. 2195/2002 dėl bendro viešųjų pirkimų žodyno (BVPŽ) [1], ypač į jo 2 straipsnį,
kadangi:
(1) Reglamentu (EB) Nr. 2195/2002 nustatoma bendra klasifikavimo sistema, taikoma viešiesiems pirkimams standartizuojant nuorodas, kurias naudoja perkančiosios organizacijos ir subjektai sutarties dalyką apibūdinti.
(2) BVPŽ sandarą ir kodus gali prireikti pritaikyti arba iš dalies pakeisti atsižvelgiant į rinkos ir vartotojų poreikių pokyčius.
(3) Reikėtų patikslinti BVPŽ sandarą ir kodus atsižvelgiant į valstybių narių ir BVPŽ naudotojų konkrečius poreikius ir pataisant esmines klaidas, pastebėtas įvairiose lingvistinėse redakcijose.
(4) Techniniai patikslinimai ir patobulinimai, kurie buvo nustatyti įstatymų leidimo proceso metu priimant Reglamentą (EB) Nr. 2195/2002, bet į kuriuos nebuvo atsižvelgta minėtame reglamente, turėtų būti pateikti jo prieduose.
(5) Regionų komitetas, pateikdamas savo nuomonę [2] apie pasiūlymą priimti reglamentą dėl BVPŽ, nurodė, kad reikėtų patobulinti vaistų klasifikatorių, ir rekomendavo naudoti Pasaulio sveikatos organizacijos parengtą anatominę, terapinę ir cheminę (ATC) vaistų klasifikavimo sistemą, kad būtų visapusiškai sutvarkyta BVPŽ struktūra ir kodai, taikomi vaistams.
(6) Suinteresuotos šalys ir BVPŽ naudotojai pateikė konkrečius pasiūlymus dėl BVPŽ patobulinimo.
(7) BVPŽ kodų ir struktūros patikslinimai turėtų atsispindėti paaiškinamosiose lentelėse, kuriose būtų nurodyta, kaip BVPŽ atitinka Jungtinių Tautų laikiną svarbiausią produktų klasifikatorių (CPC Prov.), statistinį Europos bendrijos ekonominės veiklos rūšių klasifikatorių NACE (1 red.) ir Kombinuotąją nomenklatūrą (KN).
(8) Siekiant aiškumo, visas BVPŽ turėtų būti pakeistas, taip pat turėtų būti pakeista BVPŽ ir CPC Prov. atitikimo lentelė, visi BVPŽ kodų ar jų aprašymų pakeitimai turėtų būti įrašyti į naują atskirą Reglamento (EB) Nr. 2195/2002 priedą.
(9) Kai įsigaliojo 2001 m. gruodžio 19 d. Komisijos reglamentas (EB) Nr. 204/2002 [3], iš dalies keičiantis Tarybos reglamentą (EEB) Nr. 3696/93 dėl statistinio Europos ekonominės bendrijos produktų klasifikatoriaus pagal veiklos rūšį (CPA), Reglamento (EB) Nr. 2195/2002 II priede pateikta informacija, parodanti atitikimą tarp BVPŽ ir CPA 96, paseno.
(10) Bendrojoje pozicijoje (EB) Nr. 33/2003, kurią 2003 m. kovo 20 d. patvirtino Taryba, siekdama priimti Europos Parlamento ir Tarybos direktyvą dėl viešojo darbų, prekių ir paslaugų pirkimo sutarčių sudarymo tvarkos derinimo [4], ir Bendrojoje pozicijoje (EB) Nr. 34/2003, kurią 2003 m. kovo 20 d. patvirtino Taryba, siekdama priimti Europos Parlamento ir Tarybos direktyvą dėl subjektų, veikiančių vandens, energijos, transporto ir pašto paslaugų sektoriuose, vykdomų viešųjų pirkimų tvarkos derinimo [5], produktų zonos nėra nustatomos taikant nuorodas į Produktų klasifikatorių pagal veiklos rūšis (CPA).
(11) Dėl šių priežasčių netikslinga patikslinti BVPŽ ir CPA 96 atitikimo lentelės, pateiktos Reglamento (EB) Nr. 2195/2002 II priede. Todėl reikėtų išbraukti šį priedą.
(12) Todėl reikėtų atitinkamai iš dalies pakeisti Reglamentą (EB) Nr. 2195/2002.
(13) Šiame reglamente numatytos priemonės atitinka Viešųjų pirkimų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2195/2002 iš dalies keičiamas taip:
I priedas pakeičiamas šio reglamento I priede pateiktu tekstu;
II priedas pakeičiamas šio sprendimo II priede pateiktu tekstu;
III priedas pakeičiamas šio reglamento III priede pateiktu tekstu;
IV priedas iš dalies keičiamas pagal šio reglamento IV priedą;
V priedas iš dalies keičiamas pagal šio reglamento V priedą.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 16 d.